*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 30ής Δεκεμβρίου 1982

περί παροχής αδείας στο Ηνωμένο Βασίλειο να περιορίσει την θέση σε εμπορία σπόρων προς σπορά ορισμένων ποικιλιών καλλιεργουμένων φυτικών ειδών

(Το κείμενο στην αγγλική γλώσσα είναι το μόνο αυθεντικό)

(82/947/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 70/457/ΕΟΚ του Συμβουλίου της 29ης Σεπτεμβρίου 1970 περί του κοινού καταλόγου των ποικιλιών καλλιεργουμένων φυτικών ειδών (1), όπως τροποποιήθηκε τελευταία από την οδηγία 80/1141/ΕΟΚ του Συμβουλίου (2) της 8ης Δεκεμβρίου 1980, και ιδίως το άρθρο 15 παράγραφοι 2, 3 και 7,

την αίτηση που κατατέθηκε από το Ηνωμένο Βασίλειο,

Εκτιμώντας:

ότι σύμφωνα με τις διατάξεις του άρθρου 15 παράγραφος 1 της προαναφερθείσας οδηγίας, οι σπόροι προς σπορά ή τα φυτά που ανήκουν στις ποικιλίες των καλλιεργουμένων φυτικών ειδών, που έχουν γίνει επίσημα δεκτά κατά τη διάρκεια του έτους 1980 τουλάχιστον σε ένα από τα Κράτη μέλη και επιπλέον αντιστοιχούν στις προϋποθέσεις που προβλέπονται στην ίδια οδηγία, δεν υπόκεινται πλέον εντός της Κοινότητας ως προς την ποικιλία, από τις 31 Δεκεμβρίου 1982, σε κανέναν περιορισμό εμπορίας·

ότι, εντούτοις, το άρθρο 15 παράγραφος 2 της προαναφερθείσας οδηγίας προβλέπει ότι σ' ενα Κράτος μέλος μπορεί να δοθεί, κατόπιν αιτήσεώς του, η άδεια να απαγορεύει τη θέση σε εμπορία των σπόρων προς σπορά και των φυτών ορισμένων ποικιλιών·

ότι το Ηνωμένο Βασίλειο έχει υποβάλει παρόμοια αίτηση για ορισμένες ποικιλίες διαφορετικών ειδών·

ότι οι ποικιλίες που απαριθμούνται στον παρούσα απόφαση έχουν υποστεί στο Ηνωμένο Βασίλειο επίσημους ελέγχους καλλιέργειας· ότι τα αποτελέσματα των εξετάσεων αυτών οδήγησαν στο Ηνωμένο Βασίλειο στη διαπίστωση ότι δεν υπάρχει σαφής διαχωρισμός μεταξύ τους·

ότι για τις ποικιλίες Sally (ιώδες τριφύλλι) και Pepite (κριθή) μπορεί να διαπιστωθεί βάσει των φακέλων, σχετικά με τα αποτελέσματα των εξετάσεων, ότι στο Ηνωμένο Βασίλειο δεν ξεχωρίζουν, σύμφωνα με τους εθνικούς κανόνες που διέπουν την αποδοχή των ποικιλιών στο Ηνωμένο Βασίλειο και που εφαρμόζονται στο πλαίσιο των ισχυουσών κοινοτικών διατάξεων, από άλλες ποικιλίες που έχουν γίνει αποδεκτές (άρθρο 15 παράγραφος 3 υπό α) περίπτωση πρώτη της προαναφερθείσας οδηγίας)·

ότι για την ποικιλία Campremy (μαλακός σίτος) μπορεί να διαπιστωθεί βάσει των φακέλων, σχετικά με τα αποτελέσματα των εξετάσεων ότι στο Ηνωμένο Βασίλειο δεν είναι επαρκώς ομοιογενής, όσον αφορά ορισμένα χαρακτηριστικά (άρθρο 15 παράγραφος 3 υπό α) περίπτωση τρίτη της προαναφερθείσας οδηγίας), σύμφωνα με τους εθνικούς κανόνες που διέπουν την αποδοχή των ποικιλιών στο Ηνωμένο Βασίλειο και που εφαρμόζονται στο πλαίσιο των ισχυουσών κοινοτικών διατάξεων·

ότι πρέπει επομένως να ικανοποιηθεί πλήρως η αίτηση του Ηνωμένου Βασιλείου, σχετικά με τις ποικιλίες αυτές·

ότι τα μέτρα που προβλέπονται από την παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση·

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Παρέχεται η άδεια στο Ηνωμένο Βασίλειο να απαγορεύσει σε ολόκληρη την επικράτειά του την εμπορία των σπόρων προς σπορά των ακολούθων ποικιλιών που δημοσιεύονται στον κοινό κατάλογο των ποικιλιών των γεωργικών φυτών του 1983:

Ι. Κτηνοτροφικά προϊόντα:

Trifolium pratense L.

Sally

ΙΙ. Σιτηρά:

1. Hordeum vulgare L.

Pepite

2. Triticum aestivum L.

Campremy.

Άρθρο 2

Η άδεια που αναφέρεται στο άρθρο 1 θα ανακληθεί μόλις διαπιστωθεί ότι δεν πληρούνται πλέον οι όροι παροχής της.

Άρθρο 3

Το Ηνωμένο Βασίλειο ανακοινώνει στην Επιτροπή από ποια ημερομηνία και σύμφωνα με ποιες λεπτομέρειες

προτίθεται να κάνει χρήση της αδείας που αναφέρεται στο άρθρο 1. Η Επιτροπή ενημερώνει σχετικά τα άλλα Κράτη μέλη.

Άρθρο 4

Η παρούσα απόφαση απευθύνεται στο Ηνωμένο Βασίλειο.

Έγινε στις Βρυξέλλες, στις 30 Δεκεμβρίου 1982.

Για την 'Επιτροπή

Poul DALSAGER

Μέλος της Επιτροπής

(1) ΕΕ αριθ. L 225 της 12. 10. 1970, σ. 1.

(2) ΕΕ αριθ. L 341 της 16. 12. 1980, σ. 27.